
ИЗВОД ИЗ ЗАПИСНИКА СА XX РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 06.12.2022. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XX редовна сједница Скупштине општине Теслић одржана је у уторак, дана 06.12.2022. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић и исту је сазвао актом број: 01-013-125/22 од дана 28.11.2022. године.

На почетку сједнице је било присутно 27 одборника, чиме су се стекли услови да Скупштина може легитимно и несметано доносити одлуке. Одсутни су били одборници Срђан Кљечанин и Маринко Ђукић, који нису најавили разлог свог одсуства. Сједници су такође присуствовали: замјеник Hачелника општине Теслић, Милован Станковић, начелници одјељења Општинске управе Теслић, те представници медија. Прије преласка на радни дио сједнице, предсједник СО је рекао да морају обавити један процедурални дио који је везан за подношење оставке на мјесто одборника и прихватање мандата другог одборника. Одборник Милан Касаповић је због неспојивости функција дана 11.11.2022. године поднио оставку, на основу које је Централна изборна комисија БиХ донијела Одлуку о престанку мандата одборнику и додјели мандата одборнику који је сљедећи на листи, а ради се о господину Срђану Долићу. На основу наведеног потребно је донијети два рјешења:
Р Ј Е Ш Е Њ Е

о утврђивању престанкa мандата одборнику Mилану Касаповићу 

1. Милану Касаповићу из Теслића, престаје мандат одборника у Скупштини општине Теслић са даном 11.11.2022. године, из разлога именовања на функцију посланика у Народној скупштини Републике Српске, у мандатном сазиву 2022. – 2026. година.
2. Централна изборна комисија је дана 23.11.2022. године донијела Одлуку о престанку мандата и додјели мандата сљедећем квалификованом кандидату, број 06-1-07-1-4670/22, којом одлуком је утврђено да Милану Касаповићу, одборнику у Скупштини општине Теслић, престаје мандат са даном 11.11.2022. године. 
3. Ово рјешење ступа на снагу даном доношења, а објавиће се у „Службеном гласнику општине Теслић“.
Предсједник СО је дао на гласање Приједлог Рјешења о утврђивању престанкa мандата одборнику Mилану Касаповићу, Рјешење је једногласно усвојено:

Гласање: ЈЕДНОГЛАСНО „ЗА“.
Р Ј Е Ш Е Њ Е

о верификацији мандата одборнику Срђану Долићу у Скупштини општине Теслић у мандатном сазиву 2020 - 2024. године

1. СРЂАНУ ДОЛИЋУ из Теслића, верификује се мандат одборника у Скупштини општине Теслић у мандатном сазиву 2020-2024. године, а који је додијељен као кандидату са листе СДС – Српска демократска странка.

2. Даном прихватања мандата одборник остварује права и дужности у складу са законом, Статутом и Пословником о раду Скупштине општине Теслић.

3. Ово рјешење ступа на снагу даном доношења, а објавиће се у „Службеном гласнику oпштине Теслић“.
О б р а з л о ж е њ е

Чланом 53. Пословника о раду Скупштине Теслић општине (,,Службени гласник општине Теслић“, број 4/17),  регулисано је да Комисија за изборе, именовања и мандатна питања прегледа извјештај органа за спровођење избора, увјерења о изабраним одборницима, као и друге изборне материјале и након утврђеног стања подноси Скупштини oпштине извјештај са приједлогом за верификацију мандата.

Комисија за изборе, именовања и мандатна питања је на основу oдлуке Централне изборне комисије БиХ о престанку мандата и додјели мандата сљедећем квалификованом кандидату, број: 06-1-07-1-4670/22 од дана 23.11.2022. године,  утврдила приједлог рјешења као у диспозитиву и предложила Скупштини општине доношење истог.

Скупштина општине је на 20. редовној сједници одржаној дана 06.12.2022. године донијела рјешење као у диспозитиву.
Предсједник СО је дао на гласање Приједлог Рјешења о верификацији мандата одборнику Срђану Долићу у Скупштини општине Теслић у мандатном сазиву 2020 - 2024. године, Рјешење је једногласно усвојено:

Гласање: ЈЕДНОГЛАСНО „ЗА“.

Након што је Срђан Долић положио Свечану заклетву и потписао Изјаву о прихватању Етичког кодекса изабрнаних представника - одборника у Скупштини општине Теслић, који је Скупштина општине усвојила дана 28.12.2017. године, предсједник СО је дао на разматрање Извод из записника са XIХ редовне сједнице СО Теслић, одржане дана 02.11.2022. године. С обзиром на то да није било примједби на Извод из записника са XIХ редовне сједнице, предсједник СО је исти дао на гласање који је једногласно усвојен:
Гласање: ЈЕДНОГЛАСНО „ЗА“ (27 одборника).

Предсједник СО је обавијестио одборнике да су са дневног реда повучене подтачке д) и ђ) тачке 9. (Кадровска питања), а пошто није било приједлога за допуну дневног реда од стране Кабинета начелника и одјељења Општинске управе, предсједник је отворио расправу поводом предложеног дневног реда. Како није било пријављених за дискусију нити приједлога за измјену и допуну дневног реда, предсједник СО је дао на гласање сљедећи Приједлог дневног реда за 20. редовну сједницу СО Теслић:
Д н е в н и  р е д

1. Приједлог ребаланса Буџета општине Теслић за 2022. годину:

а) Приједлог Одлуке о усвајању ребаланса Буџета општине Теслић за 2022.    годину;

б) Приједлог Одлуке о измјени Одлуке о извршењу Буџета општине Теслић за 2022. годину;

2. Информација о извршењу Буџета општине Теслић за период I-IX 2022. године;
3. Kвартална информација о наплати непореских прихода у трећем кварталу 2022. године;
4. Приједлог Одлуке о висини стопе пореза на непокретности на подручју општине Теслић за 2023. годину; 

5. Приједлог Одлуке о висини вриједности непокретности по зонама на подручју општине Теслић;
6. Нацрт буџета Општине Теслић за 2023. годину:

а) Нацрт Одлуке о усвајању буџета општине Теслић за 2023. годину; 
б) Нацрт Одлуке о извршењу буџета општине Теслић за 2023. годину;  

7. Нацрт Програма рада Скупштине општине за 2023. годину;
8. Извјештај о предузетим активностима по закључку Скупштине општине Теслић и Начелника општине Теслић у поступку унутрашњег надзора, преиспитивања услова за остваривање права из социјалне заштите (испитивање законитости донесених аката); 

9. Кадровска питања:

а) Приједлог Рјешења о разрјешењу члана Комисије за изборе, именовања и мандатна питања, одборника Милана Касаповића;

б) Приједлог Рјешења о именовању члана Комисије за изборе, именовања и мандатна питања;

в) Приједлог Рјешења о разрјешењу предсједника Комисије за заштиту околине, културног и природног насљеђа, одборника Милана Касаповића;

г) Приједлог Рјешења о именовању предсједника Комисије за заштиту околине, културног и природног насљеђа;

10. Одборничка питања;

11. Разно.  
Приједлог дневног реда је једногласно усвојен:
Гласање: ЈЕДНОГЛАСНО „ЗА“ (27 одборника).
Ад. 1. Приједлог ребаланса Буџета општине Теслић за 2022. годину:

Предсједник СО је обавијестио Скупштину да је засједала Комисија за прописе и констатовала је да су предложени акти за 20. редовну сједницу у складу са законском регулативом. Поред тога, Комисија за буџет и финансије је засједала у четверочланом саставу и прихватила Приједлог ребаланса Буџета општине Теслић за 2022. годину, Нацрт Буџета општине Теслић за 2023. годину и Информацију о извршењу Буџета општине Теслић за период I-IX 2022. године, а Комисија се по овим актима очитовала на сљедећи начин:

Гласање: 3 „ЗА“, 0 „ПРОТИВ“, 1 „УЗДРЖАНИ“.

Од стране Министарства финансија је запримљена Сагласност на Приједлог ребаланса Буџета општине Теслић за 2022. годину и иста је подијељена одборницима на клупе. Такође, по питању Приједлога ребаланса Буџета општине Теслић за 2022. годину, Нацрта Буџета општине Теслић за 2023. годину и Информације о извршењу Буџета општине Теслић за период I-IX 2022. године  је засједао Надзорни одбор и констатовао је да су предложени акти у складу са законом. Предсједник СО је отворио расправу поводом Приједлога ребаланса Буџета општине Теслић за 2022. годину:
Ђорђе Гајић – Рекао је да је приход од ПДВ-а много већи од планираног, али се ти приходи слабо искористе, много ствари недостаје у инфраструктури које би се требале урадити. Када су у питању расходи, констатовао је да по традицији недостаје око 10% за плате, али то и није нешто како ће изгледати у документу за 2023. годину и колико ће се средстава издвајати. Осврћући се на потрошњу струје, нагласио је да је потрошња за 40% већа у односу на очекивано и због таквих трошкова се не могу урадити асфалти, пјешачке стазе и на основу тога апелује да се по том питању мора нешто урадити, јер ће убудуће ситуација бити још гора. (...) „Никада нисам добио одговор на питање колико има радника које финансира овај буџет? Мислим да су плате појединачно мале, али имамо огроман број запослених и тражим да ми се писаним путем достави колико се људи финансира из 11 милиона КМ, колико је ребалансом предвиђено да се издваја за плате“. (...) Сумирајући изложено, упутио је савјет да се смање непотребни тргошкови, да се покуша што више уштедити, онда ће се на терену моћи више урадити.
Предсједник СО је дао на гласање Приједлог ребаланса Буџета општине Теслић, који је усвојен са:

Гласање: 18 „ЗА“, 9 „ПРОТИВ“, 0 „УЗДРЖАНИ“.
Предсједник СО је дао на гласање Приједлог Одлуке о усвајању ребаланса Буџета општине Теслић за 2022. годину, Одлука је усвојена са:

Гласање: 18 „ЗА“, 9 „ПРОТИВ“, 0 „УЗДРЖАНИ“.

Предсједник СО је дао на гласање Приједлог Одлуке о измјени Одлуке о извршењу Буџета општине Теслић за 2022. годину, Одлука је усвојена са:

Гласање: 18 „ЗА“, 9 „ПРОТИВ“, 0 „УЗДРЖАНИ“.

Ад. 2. Информација о извршењу Буџета општине Теслић за период I-IX 2022. године;
Како није потребно уводно излагање, предсједник СО је отворио расправу поводом ове тачке дневног реда.

Ђорђе Гајић – „За првих девет мјесеци планиран је утрошак струје од 525.230,00 КМ, релоцирано је око 9.000,00 КМ што је укупно око 534.000,00 КМ. Извршење по овој ставци је 74% и када се погледа рекли би да су ствари под контролом и да је стварно тако као што је планирано, али то је само на папиру. Када се иста ствар погледа на ребалансу, ту видимо да је извршење веће за 39%. Испада да се за првих девет мјесеци потрошило 395.000,00 КМ, а у 10., 11. и 12. мјесецу трошимо 340.000,00 КМ, за три мјесеца потрошимо као за девет мјесеци. (...) Када је у питању утрошак средстава за путеве, од планираних 650.000,00 КМ, утрошено је 585.000,00 КМ, а ребалансом буџета је прекорачење од 31%, што значи да ће се 41% посла урадити у задња три мјесеца. Због чега се не приказује онако како јесте?“ (...) 
Предсједник СО је дао на гласање Информацију о извршењу Буџета општине Теслић за период I-IX 2022. године, Информација је усвојена са:

Гласање: 18 „ЗА“, 0 „ПРОТИВ“, 0 „УЗДРЖАНИ“, 9 одборника се није изјаснило.

Ад. 3.
Kвартална информација о наплати непореских прихода у трећем кварталу 2022. године;

Како није било пријављених за дискусију, предсједник СО је дао на гласање Kварталну информацију о наплати непореских прихода у трећем кварталу 2022. године, Информација је усвојена са:

Гласање: 18 „ЗА“, 0 „ПРОТИВ“, 0 „УЗДРЖАНИ“, 9 одборника се није изјаснило.

Начелник општине Теслић, Милан Миличевић, се придружио раду сједнице СО Теслић.
Ад. 4.
Приједлог Одлуке о висини стопе пореза на непокретности на подручју општине Теслић за 2023. годину; 

Одборници нису тражили уводно излагање, те је предсједник СО отворио расправу поводом ове тачке дневног реда.

Предраг Девић – У име Клуба одборника СНСД-а предлаже амандман и тражи да се одборници о истом изјасне:
АМАНДМАН

на Приједлог Одлуке о висини стопе пореза на непокретности на подручју општине Теслић за 2023. годину

1. Да се предложена стопа од 0,10% укине, односно да се за непокретности у којима се непосредно обавља производна дјелатност стопа која је у висини од 0,7% такође укине.

Образложење

У циљу смањења пореских оптерећења становницима и привредним субјектима на подручју општине Теслић, предложеним амандманом желимо допринијети бољем социјалном статусу грађана и растерећењем привреде.

Стојан Смиљанић – „Што се тиче ове тачке дневног реда, везано за стопу пореза на непокретности и по једном и по другом основу, мислим да смо Општина која има најнижу стопу у окружењу и став Клуба одборника СДС-а је да се ове стопе не требају 'дирати' и да требају остати исте, јер од њих овиси и пуњење буџета“.
Предсједник СО је дао на гласање Амандман који је предложен од стране Клуба одборника СНСД-а, а исти није прихваћен:

Гласање: 9 „ЗА“, 0 „ПРОТИВ“, 17 „УЗДРЖАНИ“.
С обзиром на то да није прихваћен Амандман који је предложио Клуб одборника СНСД-а, предсједник СО је дао на гласање Приједлог Одлуке о висини стопе пореза на непокретности на подручју општине Теслић за 2023. годину, Одлука је усвојена са:
Гласање: 17 „ЗА“, 9 „ПРОТИВ“, 0 „УЗДРЖАНИ“.

Ад. 5. Приједлог Одлуке о висини вриједности непокретности по зонама на подручју општине Теслић;
Није било пријављених одборника за расправу, те је предсједник СО је дао на гласање Приједлог Одлуке о висини вриједности непокретности по зонама на подручју општине Теслић, Одлука је усвојена са:

Гласање: 17 „ЗА“, 9 „ПРОТИВ“, 0 „УЗДРЖАНИ“.

Ад. 6.
Нацрт Буџета општине Теслић за 2023. годину:
Након уводног излагања које је изнио Милован Станковић, замјеник Начелника општине Теслић, предсједник СО је отворио расправу поводом Нацрта Буџета општине Теслић за 2023. годину:

Синиша Гаврић – „У овом документу видим повећање пореских прихода, ставка поврат од ПДВ-а са којим Општина Теслић и њено руководство апсолутно нема никакву заслугу, а то чини преко 50% прихода буџета Теслића. Зато можемо видјети, када су расходи у питању, да је ставка 'Расходи за бруто плате' скоро 12.000.000,00 КМ. Немам ништа против повећање ставке за лична примања, ако се ради о повећању плата. Када су у питању расходи за отпремнине и једнократне помоћи, за наведену ставку је повећање од 48%, а за расходе по основу закупа је повећање од 213%. Поставио бих одборничко питање: 'О којем закупу се ради, гдје је повећање са 3.500,00 КМ на 7.500,00 КМ и коме иду та средства, коме се уплаћују'? Везано за ставку 'Расходи по основу путовања и смјештаја', ту је повећање са 131.000,00 КМ на 206.000,00 КМ и ови расходи су скоро исти колико је предвиђено за подстицај и за спорт, и за привреду и за пољоривреду. Исто толико треба за смјештај и за хотеле. За расходе за стручне услуге је предвиђено повећање са 338.000,00 КМ на 411.000,00 КМ, за кабинет начелника је повећање бруто накнаде за уговоре о дјелу са 40.000,00 КМ на 60.000,00 КМ“. Сумирајући све, констатовао је да у овом буџету, осим једнократних помоћи које су предвиђене за социјалне категорије, не види ништа ново, те је за њега као и прошле године буџет потрошачки, без развоја и без идеје. „Клуб одборника СНСД-а није против овог буџета, већ је против начина на који је приказан и како би требало да се расподијели. Ми нисмо против изградње нових улица, реконструкције улица, изградње мостова, али смо против начина на који се то ради“. (...)
Александар Шакановић – „На првој приходовној страни осврнуо бих се на спортску дворану, јер сам запослен у дворани и приходи су планирани у оквиру закупа, а на као властити, јер је Одјељењу за финансије појашњен нови вид пословања и у складу с тим морамо се позвати на Правилник о буџетској класификацији. На економском коду 722500 на страни 2/16, ми овдје имамо приходе који се односе на нулу, а наши планирани приходи износе 83.500,00 КМ, тако су и планирани за сљедећу годину. Што се тиче комуналних такси за фирму, овдје можемо видјети да је ова такса укинута, Влада Републике Српске је донијела Одлуку гдје је жељела да добро уради, међутим то се у пракси лоше одразило и све општине и градови су остали без ове таксе, а збирно гледано то износи око 17.000.000,00 КМ. Послије укидања наведене таксе, дошло је до енормног повећања електричне енергије, те на тај начин је додатно оптерећена привреда и самим тим су без прихода од комуналних такси за фирму остале све општине и градови. (...) Када је у питању расходовна страна, посебно бих се осврнуо на грантове, гдје имамо грант средства у намјери да се помогме родитељима који своју дјецу воде у приватне вртиће и ту се увела нова ставка од 70.000,00 КМ и ја ту не видим ништа лоше, јер то нису велике помоћи, али у суштини много значе родитељима. Слична ствар је и са пензионерима, како је и рекао замјеник Начелника општине Теслић, у изради је Правилник који ће да заживи идуће године и такође ту не видим ништа спорно, јер је ова категорија становништва у подређеном положају и могу изразити похвалу када је ова ставка у питању. Везано за трећи грант који се односи на пронаталитетну политику, односно текуће помоћи породицама за рођење дјетета, у претходном периоду је било добро рађено, међутим сада је то побољшано, јер имамо помоћи за свако дијете рођено у Теслићу. За прво и друго дијете ће се издвајати по 200,00 КМ, за треће 500,00 КМ, а за четврто и свако наредно па 1.000.00, КМ. (...)
Радислав Ђурић - Нагласио је да би волио да се обрати пажња када је у питању одржавање локалних и некатегорисаних путева, то уистину проузрокује проблеме људима који живе на селу. Прочитао је одговор на своје одборничко питање, које је поставио на 19. редовној сједници СО Теслић: 'Одборник СНСД-а, Скупштине општине Теслић, Радислав Ђурић је поставио питање у вези са динамиком извођења радова око асфалтирања пута за Цвијиће и Петковиће, с тим у вези, обавјештавамо вас да све зависи од Извођача који је ангажован на градским лотовима, који су у току, а по њиховим наводима немају капацитет за почетак нових радова'. На основу прочитаног одговора, занима га да ли ће бити планирано у програму за наредну годину извођење радова наведеног путног правца, ако се не стигне урадити до краја текуће године?
Ђорђе Гајић – Говорећи о приходу, занима га због чега је порез на имовину пројектован више за скоро 30% у односу на текућу годину? „Јесмо ли изградили 30% објеката више или у прошлости нисмо убирали тај порез како треба? По овој ставци то је разлика око 110.000,00 КМ како је било пројектовано за ову, а како за сљедећу годину. Планиран је приход за ставку економски код 722400 (средства за развој неразвијених дијелова општине остварена продајом шумских сортимена-та). За неког ко се бави техником то звучи као да се развија путна комуникација, праве се путни објекти, мостови, праве се канали, пропусти када наиђе бујица, асфалтирају се путеви, а шта ми радимо? Предвиђамо да се 700.000,00 КМ утроши на неразјашњене ствари о одржавању путева, а земљом се путеви насипају. Ко је надзорни орган, ко надгледа радове?“ (...) Сматра да је дискриминација да он као директор једног од најевећих предузећа у Теслићу није члан Привредног савјета. Осврћући се на превоз ученика, мишљења је да је апсурдно да се из Опшитнског буџета не финансира у цјелокупном износу. „Срамота је да се за мјесне заједнице издваја само 50.000,00 КМ и апелујем да се тај износ повећа“.

Недељко Керић – Констатовао је да је предложени Нацрт Буџета 'copy-paste' уз мале корекције и да је он потрошачки, као и буџети који су усвојени у претходне двије године, али се нада да ће се исти кориговати с обзиром на то да је у форми нацрта. „Многе ствари су бачене на 'маргине', оне најважније и најбитније, омладина. Када је ставка за спорт у питању, исту треба или укинути или повећати, смијешно је колико се средстава издваја за ту ставку. Друга ствар, ми имамо 30 до 50 ђака који путују у средње школе у Добоју јер тих занимања нема у Теслићу и мјесечне карте плаћају поприлично скупо, око 200,00 КМ и то није уврштено као помоћ родитељима у циљу да им се бар дјелимично помогне“. (...)
Стојан Смиљанић – „Везано за излагање колеге Синише Гаврића када је рекао да порески приходи чине пола прихода буџета, на исти начин се пуни и буџет Владе Републике Српске, тако да не стоји та чињеница. С обзиром на то да смо ми били у изборној години, овим приједлозима који се тичу пронаталитетне политике, стимулације лица старијих од 65 година, неће се ићи стихијски на начин да свако добије исти износ, већ ће постојати правилник по којем ће лица која су најугроженија моћи добити та средства. Повећава се ставка борачке категорије, капиталне инвестиције у години која није изборна остаје на истом нивоу као и претходне године, повећавају се субвенције везано за пољопривреду, спорт, а Милован Станковић је то нагласио, с обзиром да имамо проблем око утрошка енергије, ради се и на уградњи одрживих извора енергије“. 
Синиша Гаврић (реплика) – Предложио је да правилник о коме је ријеч усвоји Скупштина општине Теслић и да чланови опозиције буду чланови тог тима, да имају увид, да учествују и да дају свој допринос.
Милован Станковић – „Када је у питању порез на непокретности, тачно је да нисмо повећали стопе и није план да се повећају стопе, није основица за обрачун пореза на непокретности, планиран је већи износ, зашто? Одржали смо састанак са Пореском управом која је надлежна за убирање прихода и направили смо одређени план да проширимо обухват, јер заиста када је у питању примјена пореза на непокретности нису обухваћени сви порески обвезници и на основу тог очекивања је предвиђен нешто већи износ у односу на износ који је планиран кроз ребаланс Буџета општине Теслић за 2022. годину. Била је обавеза свих, да ли физичких или правних лица да пријаве своју имовину у фискални регистар. Нажалост, велики број људи није, они који су били савјесни и одговорни грађани то су урадили, један број грађана није и када упоредимо евиденцију из катастра о непокретности види се значајна разлика. Наравно, користи се евиденција из катастра о непокретности и преко пореске управе затражиће се списак лица и привредних субјеката која то нису урадила у претходном временском периоду“.

Предсједник СО је дао на гласање Нацрт Буџета општине Теслић за 2023. годину на гласање:

Гласање: 18 „ЗА“, 9 „ПРОТИВ“, 0 „УЗДРЖАНИ“.

а) Нацрт Одлуке о усвајању Буџета општине Теслић за 2023. годину; 
Предсједник СО је дао на гласање Нацрт Одлуке о усвајању Буџета општине Теслић за 2023. годину, Одлука је усвојена са:

Гласање: 18 „ЗА“, 9 „ПРОТИВ“, 0 „УЗДРЖАНИ“.
б) Нацрт Одлуке о извршењу Буџета општине Теслић за 2023. годину;

Предсједник СО је дао на гласање Нацрт Одлуке о извршењу Буџета општине Теслић за 2023. годину, Одлука је усвојена са:
Гласање: 18 „ЗА“, 9 „ПРОТИВ“, 0 „УЗДРЖАНИ“.
Предсједник СО је дао на гласање сљедећи закључак:

З А К Љ У Ч А К
1. Скупштина општине Теслић обавезује Одјељење за финансије да спроведе јавну расправу на територији општине Теслић о Нацрту Одлуке о усвајању Буџета општине Теслић за 2023. годину до 18.12.2022. године и припреми приједлог одлуке за неку од наредних сједница. 
2. Овај закључак објавити у „Службеном гласнику oпштине Теслић“. 

Закључак је усвојен са:

Гласање: 18 „ЗА“, 0 „ПРОТИВ“, 9 „УЗДРЖАНИ“.

Одборници су затражили паузу 10 минута. (11:33)

Скупштина општине Теслић је наставила са својим радом у 11:48.
Ад. 7. Нацрт Програма рада Скупштине општине Теслић за 2023. годину;

С обзиром на то да није потребно уводно излагање, предсједник СО је отворио расправу поводом ове тачке дневног реда.
Синиша Гаврић – Рекао је да је жалосно да нико не предлаже ништа, да је двије године за редом Програм рада исти и у истом се не налази ниједна одлука која би поправила било који сегмент друштва: „Гдје је наш приједлог о нерадној недјељи и зашто није уврштен у Програм рада? Јесмо тражили да се донесе Одлука о дневним трансакцијама Одјељења за финансије која ће бити објављена на сајту Општине? Због чега нема Одлуке о преносу сједница Скупштине општине Теслић? Шта је било са Одлуком о ћириличном писму? Зашто не би могли у Програму рада имати Информацију о експлоатацији шљунка?“
Предсједник СО је дао на гласање Програм рада СО Теслић за 2023. годину, Програм је усвојен са:

Гласање: 18 „ЗА“, 9 „ПРОТИВ“, 0 „УЗДРЖАНИ“.
Ад. 8.
Извјештај о предузетим активностима по закључку Скупштине општине Теслић и Начелника општине Теслић у поступку унутрашњег надзора, преиспитивања услова за остваривање права из социјалне заштите (испитивање законитости донесених аката);  
Александра Петковић – „Желим да напоменем да је преиспитивање обављено по правилницима и Закону о социјалној заштити. То је један дуготрајан процес и напоменуто је да ће бити потребно доста времена да би се то преиспитивање завршило. ЈУ Центар за социјални рад Теслић улаже максималне напоре са својим капацитетима да би смо ово успјели завршити и да би се по окончању могли окренути другим стварима по питању побољшања рада ове установе“. 

Предједник СО је отворио расправу поводом Извјештаја о предузетим активности-ма по закључку Скупштине општине Теслић и Начелника општине Теслић у посту-пку унутрашњег надзора, преиспитивања услова за остваривање права из соција-лне заштите (испитивање законитости донесених аката).

Марко Тривуновић – „На једној од предходних сједница СО Теслић је донесен закључак и Скупштина је наложила Центру за социјални рад да се изврше преиспитивања по свим основама. На том Скупштинском засједању сам покушавао да укажем да ми као Скупштина, односно Начелник општине и Скупштинска већина нису изнад закона. Законска обавеза директора је да изврши сва преиспитивања у ЈУ Центар за социјални рад. Та одлука је била беспотребна, у закону се јасно каже да се морају преиспитати сва права о социјалној заштити да би се могло ускладити и ићи даље. У извјештају је наведено да су права преиспитана по три основа, што је сасвим коректно и уредно и наводи се да је у преиспивању тих права направљена уштеда од 230.000,00 КМ. ЈУ Центар за социјални рад је дужан да сваке године мора преиспитати сва права социјалних давања. Овим Извјештајем се Скупштина доводи у заблуду, то се не ради о уштеди, већ је то закон предвидио да не би настала штета из разлога што је то материја која се мијења и стално долази до одређених промјена (неко умре, неко нови дође). То не може стајати у Извјештају као уштеда. Да се није извршило преиспитивање права, настала би штета и за ту штету би био одговоран директор. Овдје јасно директорица Александра Петковић наводи да се није извршило преиспитивање права социјалне заштите за његу и помоћ другог лица. Ја сам и тада у марту мјесецу 2022. године казао ако немате услове да то урадите, да позовете екстерног ревизора Републике Српске испред Министарства здравља и социјалне заштите. Ми знамо да за та издвајања иде из Општине Теслић за једну годину преко два милиона конвенртибилних марака. Директорица је већ двије године на функцији, а ова се права још нису преиспитала. Поставља се питање: 'Ако смо овамо направили 'такозвану уштеду', одосно ту испоштовали закон, колика је штета која је настала, а нисмо извршили своју законску обавезу да се преиспитају права социјалне заштите за његу и помоћ другог лица'? Ако се то право није преиспитало, то је злоупотреба положаја, настала је штета и то је кривично дјело.“ Сматра да је директорица ЈУ Центар за социјални рад требала извршити усклађивање свих права и поставља се питање да ли је настала штета због нечињења? Анализирајући извјештај рекао је да у истом стоји да није било довољно оспособљених радника, али он располаже информацијом да је од именовања Александре Петковић на дужност директора ЈУ Центар за социјални рад Теслић примљено шест радника на стални радни однос без конкурса, а свакако је и то кршење закона. (...)
Александра Петковић – „Ја сам на дужност директора дошла 26.04.2021. године, тако да нема више од двије године како сам директор у овој Јавној установи. Тачно је да ћу бити одговорна за пословање у ЈУ Центар за социјални рад Теслић од момента мог доласка. За све претходно, за све преиспитавања, начина признавања, морате се обратити претходном руководству Центра. Да ли ће то повући кривичне одговорности, хоће, али ја вама постављам питање: 'Да ли ви мислите да за годину и шест, седам мјесеци неко може преиспитати сва права призната у претходних 30 година? Да ли може или не може и који су то капацитети?' Није тачно да је у ЈУ Центар за социјални рад Теслић доведено шест нових радника, сви нови радници који су доведени, а ријеч је о два нова радника, доведени су на упражњена радна мјеста гдје су људи отишли у пензију. Што се тиче додатка за његу и помоћ другог лица, то је право које броји највећи број корисника у Ценнтру за социјални рад и ја вјерујем да ће надлежно Министарство здравља и социјалне заштите у наредном периоду нешто урадити по питању тог права, зато што се већ иде у ту процедуру око именовања комисија које ће вршити преиспитивање у свим Центрима, јер се сви сусрећу са истим проблемом и нажалост то је право које одузима највећи дио буџетских средстава“.
Марко Тривуновић – „Мене данас занима на овом Извјештају, који сте ви сами данас доставили (Александра Петковић), на којем се јасно види да је није испуњена законска обавеза. На који начин ви то правдате не разумијем, с обзиром на то да се приликом доласка на дужност директора преузимају и обавезе. Апсурд је што наводите у извјештају да је направљена уштеда, с тиме се Скупштина доводи у заблуду, а с друге стране тражите Ребалансом повећање средстава за 130.000,00 КМ. Ја ту не видим уштеду. Ви сте испунили своју законску обавезу да преиспитате права. Ја вас у најбољој намјери желим упозорити да сте прекршили закон када је у питању преиспитивање права социјалне заштите за његу и помоћ другог лица. То је кривично дјело, злоупотреба положаја и ви сте се оглушили на закон који је јасан и да се права морају преиспитати“. (...)
Предсједник СО је дао на гласање Извјештај о предузетим активностима по закључку Скупштине општине Теслић и Начелника општине Теслић у поступку унутрашњег надзора, преиспитивања услова за остваривање права из социјалне заштите (испитивање законитости донесених аката) уз закључак да се настави са преиспитивањем са поступком унутрашњег надзора, преиспитивања услова за остваривање права из социјалне заштите, а Извјештај је усвојен са:

Гласање: 18 „ЗА“, 0 „ПРОТИВ“, 9 „УЗДРЖАНИ“.

Предсједник СО је констатовао да је Клуб одборника СДС-а измијењен, да је умјесто одборника Милана Касаповића дошао одборник Срђан Долић. Чланови Клуба су својеручно потписали припадност клубу, а дужност предсједника Клуба одборника СДС-а тренутно обавља одборник Стојан Смиљанић.
Ад. 9.
Кадровска питања:

а) Приједлог Рјешења о разрјешењу члана Комисије за изборе, именовања и мандатна питања, одборника Милана Касаповића;

Како није било пријављених за дискусију, предсједник СО је дао на гласање Приједлог Рјешења о разрјешењу члана Комисије за изборе, именовања и мандатна питања, одборника Милана Касаповића, Рјешење је усвојено са:

Гласање: 18 „ЗА“, 0 „ПРОТИВ“, 9 „УЗДРЖАНИ“.

б) Приједлог Рјешења о именовању члана Комисије за изборе, именовања и мандатна питања;
Александар Шакановић – Приједлог Комисије за изборе именовања и мандатна питања је да одборник Срђан Долић буде именован за члана Комисије за изборе, именовања и мандатна питања, а Комисија се изјаснила на сљедећи начин:

Гласање: 4 „ЗА“, 0 „ПРОТИВ“, 0 „УЗДРЖАНИ“.

Како није било пријављених за дискусију, предсједник СО је дао на гласање Приједлог Рјешења о именовању члана Комисије за изборе, именовања и мандатна питања, одборника Срђана Долића, Рјешење је усвојено са:
Гласање: 18 „ЗА“, 0 „ПРОТИВ“, 9 „УЗДРЖАНИ“.

в) Приједлог Рјешења о разрјешењу предсједника Комисије за заштиту околине, културног и природног насљеђа, одборника Милана Касаповића;

Како није било пријављених за дискусију, предсједник СО је дао на гласање Приједлог Рјешења о разрјешењу предсједника Комисије за заштиту околине, културног и природног насљеђа, одборника Милана Касаповића, Рјешење је усвојено са:
Гласање: 18 „ЗА“, 0 „ПРОТИВ“, 9 „УЗДРЖАНИ“.

г) Приједлог Рјешења о именовању предсједника Комисије за заштиту околине, културног и природног насљеђа;
Александар Шакановић – Приједлог Комисије за изборе именовања и мандатна питања је да одборник Срђан Долић буде именован за предсједника Комисије за заштиту околине, културног и природног насљеђа, а Комисија се изјаснила на сљедећи начин:
Гласање: 4 „ЗА“, 0 „ПРОТИВ“, 0 „УЗДРЖАНИ“.

Како није било пријављених за дискусију, предсједник СО је дао на гласање Приједлог Рјешења о именовању предсједника Комисије за заштиту околине, културног и природног насљеђа, Рјешење је усвојено са:
Гласање: 18 „ЗА“, 0 „ПРОТИВ“, 9 „УЗДРЖАНИ“.

Ад. 10. Одборничка питања;
Рамо Топовчић - С обзиром на то да ми се обратила Емина Копић, упосленица у ЈУ ОШ „Вук Караџић“ Теслић с тврдњом да се према њој врши мобинг од стране директора школе већ дужи временски период, те молим да се очитује руководство Основне школе по овом питању и писмено достави одговор.

Ђорђе Гајић - Поставио је два одборничка питања: 

1. У којој је фази израда радова на изградњи пјешачке стазе према Доњем Ранковићу, хоће ли и када ће се радити? Тражим да ми се одговор достави писаним путем. 

2. Везано за Програм рада СО Теслић за 2023. годину, људи су ми се обраћали са захтјевима да се одређене ствари на терену ураде. Како то уопште функционише, шта ћемо ми радити сљедеће године? Ја сам учествовао у тиму гдје сам предложио неколико пројеката широм Општине, сви су прихваћени и уврштени су у План капиталних инвестиција (ПКИ). На терену се раде ствари које се не налазе у Плану, а ствари које сам предложио, које су прихваћене и уврштене у ПКИ, оне нису на „тапету“. Тражим да ми се одговори како да ми утичемо на одређени пројекат који желимо да се уради у сљедећој години, да се извуче из трогодишњег ПКИ, да се убаци у план за сљедећу годину и да се стварно уради.
Недељко Керић - Добио сам одговор на одборничко питање када је у питању постављање сигнализације на спајању улица на новој обилазници, гдје ми је одговорено да је то завршено. То није завршено, то је само започето, ја као пјешак не могу да дођем до своје куће, није ни означено гдје је пјешачки прелаз. Поново се обраћам истом одјељењу да се доврши постављање сигнализације и апелујем на то да се тај дио путне дионице озбиљније преиспита и да се доврши. Постављени су одређени вертикални знакови, а када су у питању хоризонтални знакови, то још није завршено. 
Ад. 11. Разно – Није ништа било предвиђено.
Како је у потпуности исцрпљен дневни ред за ХX редовну сједницу, Предсједник СО је исту закључио у 12:27 часова.

НАПОМЕНА: Саставни дио овог извода из записника је тонски снимак са ХX редовне сједнице Скупштине општине Теслић, одржане 06.12.2022. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

